Asociácia policajtov vo výslužbe (VETERÁNPOLICE SLOVAKIA)®

Zväz vojakov Slovenskej republiky

Klub generálov Slovenskej republiky

Asociácia bývalých spravodajských dôstojníkov

­­­­­­­­­­­­­­­s podporou ďalších 12 stavovských profesijných občianskych združení

**Zásadná hromadná pripomienka verejnosti**

**Medzirezortné pripomienkové konanie**

(LP/2021/267 Návrh skupiny poslancov Národnej rady Slovenskej republiky na vydanie zákona o odobratí nezaslúžených benefitov predstaviteľom komunistického režimu (tlač 516)

 Návrh zákona **nie je v súlade s Ústavou SR (zák. č. 460/1992 Zb.), článkami**  1, 12, 13, 35, 39, 46 a 50, okrem to aj **s Dohovorom o ochrane ľudských práv a základných slobôd, článkami** 6 a 14 a **s Európskou sociálnou chartou (revidovanou), článkami** 1 a 23.

 Návrh zákona je v rozpore s princípmi práva:

* **Právnej istoty a predvídateľnosti práva, porušenie zákazu retroaktivity.**
* **Práva na rovnaké zaobchádzanie a zákaz kolektívnej viny.**
* **Prezumpcia neviny, a právo na obhajobu.**

 Spätné odňatie dôchodkových dávok, resp. prepočty pri ktorých by neboli priznané nároky za odpracované roky a odvedené poistné počas služby **porušuje zákaz retroaktivity, narúša legitímne očakávania a porušuje práva nadobudnuté platne a v dobrej viere.**

 Návrh zákona **ignoruje predošlú platnú právnu úpravu**, **ktorá už postihla bývalých príslušníkov ozbrojených síl a je nesystémový. Príslušné orgány štátu teda už raz posúdili, rozhodli a potrestali príslušníkov ozbrojených zborov** (z radov Zboru národnej bezpečnosti a Štátnej bezpečnosti, Vojenskej kontrarozviedky, Spravodajskej správy Generálneho štábu Československej ľudovej armády). **Štát teda už v danej veci rozhodol a vinných potrestal.** Návrh zákona teda zavádza **nové konanie v tej istej veci, možnosť dvojitého postihnutia za ten istý čin a možnosť zvrátenia predošlého verdiktu (spoľahlivý) nevinný na vinný.**

 Návrh zákona **porušuje aj právo na spravodlivý súdny proces a rovnaké zaobchádzanie** a to v porovnaní s ostatnými starobnými dôchodcami a v porovnaní s nepotrestanými predstaviteľmi komunistického režimu (sudcovia, prokurátori a väzenská stráž).

 V prípade prijatia návrhu zákona bude porušené právo na rovnakú ochranu bez akejkoľvek **diskriminácie** (čl. 4 ods. 3 Listiny základných práv a slobôd, Ústavný zákon č. 23/1991 Zb.).

Návrh **zákona je v rozpore aj s  § 7 zák. č. 125/1996 Z. z. o nemorálnosti a protiprávnosti komunistického systému,** kde „Zodpovednosť a spoluzodpovednosť na spáchaných zločinoch je založená na **zásade individuálnej zodpovednosti tých, ktorí sa trestných činov dopustili.“.**Trestaní majú byť individuálni páchatelia trestných činov a nie paušálne skupiny obyvateľov. Návrh zákona je preto **v rozpore s predošlou právnou úpravou a protiústavne aplikuje princíp kolektívnej viny.**

 Návrh zákona porušuje aj jeden z najdôležitejších princípov právneho štátu **prezumpciu neviny** a táto jeporušená tým, že Ústav pamäti národa vopred určí kto je „vinný“, kto má byť sankcionovaný, správny orgán udeľujúci sankciu (krátenie dôchodkovej dávky) je viazaný potvrdením Ústavu pamäti národa a účastník konania nemá právo sa brániť pred uložením sankcie.

 Návrh zákona porušuje **aj právo na obhajobu** nakoľko posudzovaná osoba bude najskôr sankcionovaná bež možnosti obhajoby a až po uložení sankcie voči nej môže podať opravný prostriedok.

 Z vyššie uvedeného vyplýva, že, keďže tieto porušenia a nesúlad s Ústavou SR, Ústavnými zákonmi, zákonmi SR a medzinárodnými zmluvami, ktorými je Slovenská republika viazaná nie je možné odstrániť schválením pozmeňujúcich návrhov, **žiadame** vládu Slovenskej republiky **nevysloviť** **súhlas** s návrhom skupiny poslancov Národnej rady Slovenskej republiky na vydanie zákona o odobratí nezaslúžených benefitov predstaviteľom komunistického režimu (tlač 516) **a odporučiť Národnej rade Slovenskej republiky nepokračovať v rokovaní o ňom.**